b'\n_START_ARTICLE_\nPostimpressionismi\n_START_PARAGRAPH_\nPostimpressionismi eli j\xc3\xa4lki-impressionismi on yleisnimitys useille taidemaalareiden muodostamille ryhmille eri puolilla maailmaa impressionismin j\xc3\xa4lkeen 1800-luvun lopulla ja 1900-luvun alussa. He ottivat maalauksissaan vaikutteita impressionismista, mutta heid\xc3\xa4n maalauksensa olivat tyylilt\xc3\xa4\xc3\xa4n tunteikkaampia ja v\xc3\xa4hemm\xc3\xa4n arkip\xc3\xa4iv\xc3\xa4isi\xc3\xa4. _NEWLINE_Syntetismi, pointillismi ja s\xc3\xa4vymaalaus eli tonalismi olivat j\xc3\xa4lki-impressionismin tekniikoita. Taidekriitikko ja taiteilija Roger Fry k\xc3\xa4ytti sanaa ensimm\xc3\xa4isen\xc3\xa4 kuvatessaan ranskalaista Les Nabis -ryhm\xc3\xa4\xc3\xa4, jossa olivat muun muassa Paul S\xc3\xa9rusier, Pierre Bonnard ja Edouard Vuillard._NEWLINE_J\xc3\xa4lki-impressionismin maalaustekniikka, pointillismi, perustuu divisionismiin, jossa maalataan puhtailla, sekoittamattomilla v\xc3\xa4reill\xc3\xa4 pieni\xc3\xa4 rinnakkaisia alueita, "pisteit\xc3\xa4". Tietylt\xc3\xa4 et\xc3\xa4isyydelt\xc3\xa4 tarkasteltuna v\xc3\xa4rit sekoittuvat optisesti havainnossa. _NEWLINE_Monet j\xc3\xa4lki-impressionistit kehittiv\xc3\xa4t impressionismia, varsinkin sen valon ja v\xc3\xa4rin k\xc3\xa4sittely\xc3\xa4, jotkut tieteellisen v\xc3\xa4riopin suuntaan. Karkeasti ottaen postimpressionismia voidaan pit\xc3\xa4\xc3\xa4 impressionismin ja ekspressionismin v\xc3\xa4limuotona. Postimpressionismi ei ole yhten\xc3\xa4inen suuntaus. Jotkut postimpressionistit l\xc3\xa4hestyiv\xc3\xa4t my\xc3\xb6s fauvismia ja kubismia.\n_START_SECTION_\nJ\xc3\xa4lki-impressionismi Suomessa\n_START_PARAGRAPH_\nUseat suomalaiset taiteilijat, kuten Albert Edelfelt tai Pekka Halonen, kokeilivat j\xc3\xa4lki-impressionismia tai "ranskalaista palettia", kuten puhtaiden v\xc3\xa4rien k\xc3\xa4ytt\xc3\xb6\xc3\xa4 kutsuttiin. Ainoa Suomessa vaikuttanut taidemaalari, jonka taidemaalarin ura perustui j\xc3\xa4lki-impressionismiin, on belgialais-englantilainen A. W. Finch._NEWLINE_Taidemaalari, graafikko ja keraamikko Alfred William Finch oli mukana perustamassa Brysseliin kokeilevien taiteilijoiden ryhm\xc3\xa4\xc3\xa4 Les Vingt (Kaksikymment\xc3\xa4) vuonna 1883. Realistina aloittanut Finch tutustui neoimpressionistien Georges Seurat\xe2\x80\x99n ja Paul Signacin maalauksiin vuonna 1886. My\xc3\xb6hemmin Finchist\xc3\xa4 tuli Belgian maalaustaiteen uudistaja, joka kuitenkin siirtyi Porvooseen Iiris-tehtaan keramiikkaosaston johtajaksi. Tehtaan sulkemisen j\xc3\xa4lkeen Finch muutti Helsinkiin vuonna 1902. H\xc3\xa4n luopui ankaran divisionistisesta maalaustekniikasta ja ty\xc3\xb6skenteli vapautuneemmin leve\xc3\xa4mmill\xc3\xa4 siveltimenvedoilla, mutta pysyi kuitenkin uskollisena nuoruutensa kirkkaalle v\xc3\xa4rimaailmalle ja objektiivisuuden tavoittelulle.'